Knud Erik Hansen (SF), 2000-11-23:
Når man tager et emne op som integration, er det jo et stort emne, der omfatter mange ting.
Det, man kan opnå med en sådan forespørgsel, er jo i højere grad også at tage temperaturen på, hvor vi er henne i det politiske spektrum i forhold til, hvad vi gør ved integrationen, og hvad vi kan gøre fremover.
Hvor ligger den politiske vilje til faktisk at gøre noget ved integrationen?
Jeg synes, jeg generelt har hørt mange stærke ønsker om, at integration er enormt vigtig, og at vi skal gøre meget ved den.
Jeg synes også, jeg kunne iagttage nogle nuancer, som måske ikke er uvæsentlige i forhold til, hvilken tilgang man har til integrationen.
Hvis man har den tilgang, som Venstre udtrykte som en bastant erklæring, at vi så sandelig ikke vil et multikulturelt samfund, uanset at folk kommer med anden etnisk baggrund, uanset at vi ved, at vi har et samfund med mange kulturer, og at forudsætningen for, at vi kan fungere, er, at vi har en mangfoldighed af kulturer, der kan fungere ved siden af hinanden, ja, så er det svært at lave integration.
Hvis det er udgangspunktet, vil integrationen ikke fungere, så bliver det assimilation. Tilsvarende også, hvis man har den tilgang, som jeg synes nogle partier havde, at folk med anden etnisk baggrund ikke vil noget, at vi skal tvinge dem, at de altid opfører sig forkert, og at vi derfor har brug for tvang og sanktioner. Hvis man erkender, at der er forskelsbehandling i dette samfund, og at vi derfor også har brug for at vende om, er snakken om positiv særbehandling ikke udgangspunktet.
Det er ikke målet, det er måske midlet.
Målet er at sikre ligestilling, og det kan i nogle tilfælde betyde, at vi skal rette op på nogle af de mekanismer, som gør, at nogle ikke har så let adgang til forskellige ting i det danske samfund.
Som sagt syntes jeg, jeg hørte en god vilje til integration.
er vigtige.
Vi undgik faktisk en stor debat, som vi har om mange andre spørgsmål, med en vigtig bemærkning: Det er jo ikke racisme, vi snakker om, hvis der er diskrimination.
Det er måske i virkeligheden nogle andre ting, som gør, at folk med anden etnisk baggrund ikke bliver behandlet ordentligt.
Dermed også sagt til sidst, at det, som vi måske opnåede med debatten i dag, var at fokusere på noget af det, som er meget vigtigt, hvis vi skal lave integration, for vi har taget mange initiativer med hensyn til integration, men vi har måske glemt den i virkeligheden meget nødvendige forudsætning, at det danske samfund har et fravær af diskrimination som en forudsætning for, at man kan have integration.
Det er jo sådan, at mange nu har levet i det danske samfund i mange år, og mange med anden etnisk baggrund opfatter sig jo som danskere, men også med en identitet fra det land, de kommer fra.
Det er der jo ikke noget mærkværdigt i.
Det gør vi andre jo også.
Jeg er selv jyde, jeg er selv både jyde og københavner, jeg er også dansker.
Vi har jo alle sammen mange forskellige identiteter, og det er utrolig vigtigt, at det ikke bliver et problem, at vi får et samfund, hvor de, der føler sig som danskere, også kan blive accepteret som danskere, og at vi også psykisk i de store og de små ting faktisk agerer, som om vi er danskere, og at vi er et vi, at vi alle sammen er en del af det danske samfund.
Jeg vil gerne sige tak til de partier, der vil støtte vores forslag til vedtagelse.
Jeg synes, der er nogle vigtige principper, som det i den forkvaklede debat, der ofte kører om etniske minoriteter, er vigtigt at slå fast, nemlig at vi ønsker et samfund, hvor der er fravær af diskrimination, at forudsætningen for integration også er, at vi accepterer en mangfoldighed af kulturer.
Jeg havde gerne set, at Folketinget havde slået fast, at det er en vigtig del af vores integration, og at man også bakkede op om de konkrete initiativer, der er, som netop kunne rette sig mod diskriminationen.